**Kersantti Einari Nurmi – Törnin jääkäri**

On syyskuun 13. päivä 2011. Tapaan lietolaiset Einari Nurmen ja Unto Junnilan Turussa Heikkilän kasarmin sotilaskodissa munkkikahvien merkeissä. Päivä on harmaa ja sateinen, mutta juttutuokiostamme tulee lämminhenkinen ja todella mielenkiintoinen.

Einari Nurmi (25.3.1918 Lieto) aloitti varusmiespalveluksensa tammikuussa 1939 Viipurissa. Taustalla hänellä oli suojeluskuntatoimintaa 18 vuotiaasta alkaen. Hänelle syntyi nopeasti mielikuva siitä, että sota on tulossa – lehdissä oli jo sen suuntaisia kirjoituksia ja ilmapiiri oli sellainen. ”Anoin heti, kun oli mahdollista siirtoa Turkuun. Ja monen yllätykseksi, muun muassa Uudentalon Unton, sainkin siirtomääräyksen kuukauden päästä Turkuun Porin Rykmenttiin 1. komppanian radiojoukkueeseen Heikkilän kasarmille”. Radistikokeessa (titaamiskoe) Nurmi kävi Suomenlinnassa, pääkalustona oli Kyynel – sähkötyspartioradio. Nurmi kävi viestialiupseerikoulun Turun kasarmilla, jonka jälkeen hänet komennettiin monen muun mukana 15. syyskuussa 1939 Kannakselle Kuolemajärvelle linnoitustöihin. Sota Euroopassa oli jo alkanut.

Sodan syttyessä 30.11.1939 alikersantti Nurmi komennettiin 1. Divisioonan esikuntaan radistiksi, vastuullaan tykistön säätiedotteet. Toimialue oli pääasiallisesti Kettulassa Summan lähettyvillä. Talvisota oli sotaa lähes tauotta, venäläiset hallitsivat ilmatilaa, venäläisillä riitti ammuksia. Läheltä piti tapauksiakin oli. ”Oli helmikuun 1940 kirkas kuutamoyö ja meitä oli 8 miestä matkalla kanttiiniin, kun venäläinen pommikone osui kohdalle. Lunta oli paljon ja me suojauduimme tien viereisiin syviin kinoksiin, kun koneen pommit osuivat juuri meidän kohdalle tielle. Nousin sieltä hangesta ja huusin, että onko täällä muita vielä elossa – juu ollaan, tuli vastaus. Kehenkään ei osunut, mutta rapa tieltä ellei koko tie oli siirtynyt meidän päälle, mutta kanttiiniin mentiin”.

”Rauhan tulosta kuultiin huhuja, mutta vaikea sitä oli uskoa, kun pommia tuli niskaan. Olimme talvisodan loppuvaiheessa Ehrnroothlohkon vierellä vuoksen rannalla. Kuin veitsellä leikaten tuli 13.3.1940 klo 11:00 hiljaisuus ja saimme kuulla radiosta, että rauha on tullut. Vetäytymisvaiheessa uudelle rajalle Konnunsuon suuntaan oli mielialat alhaalla ja miehet hiljaisia”.

Välirauhan aikana alikersantti Nurmi jatkoi varusmiespalveluksessa edelleen rajapinnassa, ja kävi ensimmäisillä lomilla. ”Kyllä se naapuri välirauhan aikanakin koetteli meidän puolustuskykyä rajalla. Niitä pieniä välikohtauksia oli tuon tuostakin”.

”V. 1941 oli kesäkuun 21. päivään mennessä merkitty suomalaisten kirjoihin 109 neuvostoliittolaisten suorittamaa rajaloukkausta, lähinnä partioiden ja tiedustelijain rajanylityksiä, ammuntaa rajan takaa yms. Lentokonein olivat venäläiset loukanneet Suomen ilmatilaa vastaavana aikana 85 kertaa.”( Pentti Pirhonen, Suomen kesäkuu 1941, 1981, s.41).

Jatkosodan alkaessa alikersantti Nurmi palveli JR35:n esikuntakomppaniassa. Hänen ensimmäinen kosketuksensa partiotoimintaan vihollisen alueella tapahtui Suunujoen maastossa syksyllä 1941, kun hän vapaaehtoisena osallistui 19 henkiseen osastoon, jonka tehtävänä oli rautatien räjäyttäminen. ”Löysimme kolmen miehen partiossa ratapenkan, muut jäivät odottelemaan taemmas, mutta rataa emme löytäneet, koska vihollinen oli sen purkanut pois. Siinä ihmetellessämme huomasi vihollinen meidät ja saimme jalat allemme. Palasimme muun osaston luo, miinat jätettiin suohon ja lähdimme taka-ajettuina paluumatkalle, ampuivat muuten räjähtäviä. Lähestyessämme linjoja kuulimme molempien tykistöjen ampuvan, päätimme edetä yhtenä osastona avojonossa linjojen läpi, kun tykistökeskitykset päättyivät. Hiuskarvan varassa tuolloin henki oli. Venäläiset eivät ampuneet, omiksi ehkä luulivat, mutta vähällä oli etteivät omat ampuneet. Sillä aikaa nimittäin oli Ässärykmentti ottanut rintamavastuun JR35:ltä ja meidän olemassaolosta ei ollut tiedotettu. Kiitos kylmäpäisen konekiväärimiehen, joka odotteli niin kauan, että tunnistikin meidät omiksi joukoiksi – ei hän omia odotellut linjojen läpi, parempaa osumaa hän haki”. Kokemus partiotoiminnasta antoi itseluottamusta ja uskoa siihen, että pystyy, uskaltaa ja osaa.

Hyökkäysvaiheen jälkeen tilanne rintamalla hieman rauhoittui ja Nurmi muistaa, että esimerkiksi Liedon seurakunnan kappalainen Hannes Vähä-Eskeli kävi Poventsassa katsomassa oman kylän poikia 1942.

Einari Nurmi haki ja pääsi vapaaehtoisena luutnantti Lauri Törnin (kapteeni 28.8.1944) johtamaan 1.Divisioonan Desantintorjuntaosastoon – Osasto Törni – vuonna 1942 keväällä, myöhemmin nimeltään Jääkärikomppania. Jääkärikomppanian virallinen perustamispäivä on 3.12.1943. Jääkäri nimen liittäminen pataljoonan tai komppanian nimeen perustui Tasavallan Presidentin sotilaskäskyyn 33/8.5.1936. Jääkäri–liitteellä haluttiin muistaa niin 27. Jääkäripataljoonan perinteitä kuin myös osoittaa joukon nopeaa liikesodankäynnin kykyä. (Rönnquist-Vuorenmaa, Törnin Jääkärit, s.19-20).

Törni oli johtanut menestyksekkäästi tiedustelupartioita ja sai nyt poimia itse nimeltä vapaaehtoiset Osasto Törniin, joka toimi perustamisestaan alkaen suoraan 1. Divisioonan johdon alaisuudessa. Syyksi Törnin porukkaan liittymiseksi Nurmi kertoo seuraavaa: ”Minusta tuntui, että olin päässyt talvisodassa liian vähällä, olin urheilullinen – hyvä suunnistamaan ja ampumaan, hyvässä kunnossa ja minulla oli jo kokemusta partiotoiminnasta – ruokakin olisi kuulemma parempaa”.

Törniä Nurmi kuvaa seuraavasti: ” Törni oli rento mies, jonka kanssa tuli ihan hyvin toimeen. Kerran meille tuli keskenään sanomista, kun oltiin partioreissulta toveri venäläisen puolelta – meidät oli yllätetty – 1943 syksyllä palaamassa ja Törni ei ollut ihan varma missä ollaan ja näytti paikan kartalta, oli eri mieltä ja näytin missä minusta ollaan – Törni ei uskonut. Pyysin Jalkasen Topia sanomaan mielipiteensä ja Topi oli kanssani samaa mieltä. No kuuden tunnin päästä päästiin omalle puolelle ja teltoille, oikeassa olin ollut. Seuraavana päivänä kävin kysymässä Törniltä, että kun on nuo valtakunnalliset suunnistusmestaruuskisat ja kun rintamallakin on hiljaista niin kävisikö niihin osallistuminen. Johon sitten Lasse vastasi: ”Joo lähdet heti huomenna”.

Koulutuksesta ja toiminnasta Nurmi kertoo: ”Koulutus oli kovaa, mutta asiallista. Kaikki olivat vapaaehtoisia ja se näkyi miesten asenteessa. Saimme asekoulutusta, taistelukoulutusta, itsepuolustuskoulutusta. Muistan muun muassa erään Koiviston Manun, jonka kanssa otimme keväällä 1944 harjoitusnyrkkeilymatsin – en kyllä muista hävinneeni.” Nurmen rooli Osasto Törnissä oli erityisesti toimia radistina partiossa – kalustona kyynel. Viestittämisen merkitys oli erityisen merkittävää tehtävien onnistumisen ja tiedustelun kannalta.

”Kovimmat paikat koettiin perääntymisvaiheessa kesällä 1944”. Tuolloin Jääkärikomppania Törnin johdolla osallistui torjuntataisteluihin rintaman eri lohkoilla erilaisissa osastokokoonpanoissa. Jääkärikomppania käskettiin paikalle, kun tilanne vaati nopeaa ratkaisua. Jääkärikomppaniaa kuvaa hyvin: sotilaallinen kuri, luottamus johtajiin ja kavereihin ja sinnikkyys täyttää annettu tehtävä – ne olivat Törnin jääkäreiden johtotähdet. Törni nimitettiin Mannerheim-ristin ritariksi numero 144 heinäkuun 9. päivänä 1944.

Rauhan tultua Einari Nurmi tapasi Törnin Turussa 1944 ennen kuin Törni lähti Saksaan. Törni nousi saksalaiseen sukellusveneeseen 22. tammikuuta 1945 yöllä Kristiinankaupungin edustalla avomerellä. Kotiuttamisen jälkeen marraskuussa 1944 Einari Nurmi palasi suoraan työelämään – mukaan reissulta ei jäänyt mitään muuta, kuin tukku kokemuksia laidasta laitaan. Kotiutuminen sodasta oli helppoa kun oli työtä ja tekemistä.

Kersantti Einari Nurmi on palkittu 1. lk:n Vapaudenmitalilla ja 2. lk:n Vapaudenmitalilla.

Sotilaspoika Unto Junnila, Lieto

Insinöörikapteeniluutnantti Mika Vuorinen, Lieto

Lähteet:

Einari Nurmen haastattelu 13.9.2011

Rönnquist-Vuorenmaa, Törnin Jääkärit

Pentti Pirhonen, Suomen kesäkuu 1941